cyanic-selkie/wikianc huggingface dataset:
Jääkala
Kalan erikoispiirre on se, että sen veressä ei ole lainkaan punasoluja. Happi kulkeutuu lihaksille veriplasman mukana. Jääkalan keho ei jäädy vaikka se koskettaisi jäätä, sillä sen veressä on luontaista jäänestoainetta.
Elinympäristö ja ravinto
Jääkala elää pohjan tuntumassa 5–770 metrin syvyydessä. Se saalistaa pääasiassa pienempiä kaloja sekä krilliäyriäisiä.
Samuel Magnus Ehrenmalm
Samuel Magnus Ehrenmalm (14. helmikuuta 1731 Turku – 11. huhtikuuta 1814 Finströmin pitäjän Bastön kartano) oli suomalainen tuomari ja valtiopäivämies.
Ehrenmalmin vanhemmat olivat Turun ja Porin läänin maaherra Lars Johan Ehrenmalm ja Elisabet Åkerhielm. Ehrenmalm kirjoitti ylioppilaaksi Turussa 1744 ja aloitti työskentelyn oikeusrevision ylimääräisenä kanslistina 1752 edeten kanslistiksi 1758. Hän siirtyi Ahvenanmaan tuomiokunnan tuomariksi 1759 viranvaihdon kautta. Vuonna 1762 hänestä tuli Turun hovioikeuden asessori ja seuraavana vuonna hovioikeudenneuvos. Hän erosi virastaan 1770, mutta aloitti jälleen saman hovioikeuden apulaishovioikeudenneuvoksena 1773. Vuodet 1800–1809 hän työskenteli hovioikeuden apujäsenenä. Ehrenmalm avioitui 1762 Renata Juliana Åkerhielm af Margretelundin (1739–1768) kanssa. Puolison vanhemmat olivat valtaneuvos Samuel Åkerhielm ja Anna Kristina Feif.
Hovisaarnaaja, kirkkoherra Fredrik Ehrenmalm oli Samuel Magnus Ehrenmalmin poika.
Gustaf Vilhelm Wilén
Gustaf Vilhelm Wilén (1835–1919) oli turkulainen kirjanpainaja ja lahjoittaja.
Wilén aloitti J. W. Lilljan kirjapainossa juoksupoikana. Hän nousi yrityksen johtoon, ja vuonna 1865 liike siirtyi hänen omistukseensa. Kirjapaino toimi kirjankustantajana ja sanomalehdenkustantajana.
Wilén julkaisi muun muassa lehteä Sanomia Turusta.
Zydeco
thumb|Zydeconsoittajia New Iberiassa, Louisianassa, 1938 Zydeco on cajunmusiikista erityisesti toisen maailmansodan jälkeen pääosin Louisianassa Yhdysvalloissa kehittynyt ja levinnyt kansanmusiikkityylilaji. Zydeco on yleensä nopeatempoista ja tanssimusiikiksi tarkoitettua. Laulutekstit ovat enimmäkseen ranskankielisiä.
Svetlana Mugoša-Antić
Svetlana (Mugoša) Antić (s. 13. marraskuuta 1964 Podgorica) on montenegrolaissyntyinen käsipalloilija. Hän voitti kultaa Jugoslavian joukkueen kanssa vuoden 1984 kesäolympialaisissa Los Angelesissa ja edusti Jugoslaviaa myös vuoden 1988 kesäolympialaisissa Soulissa sijoittuen joukkueineen neljänneksi.
Mugoša-Antić sai vuonna 1991 Itävallan kansalaisuuden, ja vuoden 2000 kesäolympialaisissa Sydneyssä hän kuului viidenneksi sijoittuneeseen Itävallan joukkueeseen. Hänen siskonsa on käsipalloilija Ljiljana Mugoša.
Timothée Jordan
Timothée Jordan (27. helmikuuta 1865 – ?) oli brittiläinen kriketinpelaaja ja olympiamitalisti.
Jordan pelasi Pariisin olympialaisissa 1900 ranskalaisessa Union des Sociétés Français de Sports Athletiques -joukkueessa, joka sai hopeaa. Jordan oli joukkueen aloittava lyöjä ja ensimmäisessä sisävuorossa hän onnistui lyömään 11 juoksua, toisessa sisävuorossa tässä kaksivuoroparisessa ottelussa Jordan jäi ilman juoksuja (duck).
Osmoosivoima
thumb|250px|Statkraftin maailman ensimmäinen pilottiluonteinen osmoosivoimalaitos Toftessa (Hurum), Norjassa. Osmoosivoima on uusiutuva energianlähde, jossa hyödynnetään meriveden ja makean veden välistä suolaisuuseroa. Osmoosivoimala perustuu puoliläpäisevään osmoosikalvoon, joka päästää läpi vettä, mutta pysäyttää meriveden suolaionit. Osmoosivoimalassa makea vesi kohtaa suolaisen veden osmoosikalvon läpi, jolloin vesimolekyylien kokonaisvirtaus suuntautuu kalvon makean veden puolelta suolaisen veden puolelle laimentaen suolaisen veden suolapitoisuutta. Kalvon avulla osmoosista saadaan talteen osmoosin synnyttämän paine-eron energia.
Sopiva alue osmoosivoimalalle on paikka, jossa joensuu kohtaa meren, jolloin makea jokivesi kohtaa suolaisen meriveden.
Statkraft Norjassa rakensi maailman ensimmäisen pilottiluonteisen osmoosivoimalaitoksen, joka käynnistyi vuonna 2009. Voimalan avajaisia vietettiin 24. marraskuuta 2009. Ensimmäinen täysikokoinen kaupallinen laitos voisi olla toiminnassa vuonna 2015.
Beata Leppilampi
Beata Leppilampi (o.s. Papp, s. 22. huhtikuuta 1995 Kuopio) on suomalainen taitoluistelija. Hänen vuotta vanhempi veljensä Bela Papp luisteli myös maajoukkuetasolla. He ovat harjoitelleet Kanadan Burnabyssa, jonne perhe muutti vuonna 2007. Beata oli Skate Canadan British Columbian Noviisityttöjen mestari 2009.
Beata Papp voitti kaudella 2009–2010 Suomen juniorimestaruuden sekä PM-kisojen juniorimestaruuden. Hän osallistui myös useampaan JGP-kilpailuun sijoittuen parhaimmillaan 5. sijalle ja muun muassa teki Australian JGP-kisoissa kolmoistulppi-kolmoistulppi-yhdistelmän. Hän osallistui junioreiden MM-kisoihin vuonna 2011 sijoittuen sijalle 15.
Kaudella 2010–2011 hän sijoittui senioreiden Suomen-mestaruuskilpailuissa toiseksi ja seuraavalla kaudella kolmanneksi. Kansainvälisissä seniorikilpailuissa hänen paras sijoituksensa on kuudes (Skate Canada Autumn Classic 2014). PM-kilpailujen senioritasolla hän oli neljäs samoin kuin Finlandia Trophyssa hänen paras suorituksensa oli neljäs sija. Hän on myös osallistunut Universiades-talvikisoihin vuonna 2015.
Yksityiselämä
Papp on ollut vuodesta 2021 naimisissa näyttelijä-juontaja Mikko Leppilammen kanssa. Heillä on lapsi.
Kosti Meriläinen
thumb|Kosti Meriläisen omakuva vuodelta 1915 (Ateneumin taidemuseo) Kosti Meriläinen (15. lokakuuta 1886 Kurkijoki – 11. tammikuuta 1938) oli suomalainen taidegraafikko, taidemaalari ja pilapiirtäjä.
Meriläinen opiskeli Suomen Taideyhdistyksen piirustuskoulussa ja Taideteollisuuskeskuskoulun iltakursseilla. Hän teki opintomatkoja Tanskaan, Italiaan ja Itävaltaan.
Hänen pilapiirroksiaan julkaistiin Kurikka-lehdessä ja Tuulispäässä sekä ruotsinkielisissä pilalehdissä.
Maskareenienkaija
Maskareenienkaija (Mascarinus mascarin) oli Intian valtamerellä Maskareenien saaristossa elänyt kaijalaji, joka on kuollut sukupuuttoon.
Koko ja ulkonäkö
Linnun pituus oli noin 35 cm. Sen höyhenpuku oli pääosin ruskea, alapuolelta kellertävä. Naama oli musta, pää harmaanvioletti, pyrstö kärjestä ruskea ja valkoinen tyvestä. Järeä nokka oli punainen ja koivet ruskehtavat.
Esiintyminen
Maskareenienkaija eli Réunionin saarella Madagaskarin itäpuolella, mahdollisesti myös Mauritiuksella. Se oli harvinainen jo 1700-luvun jälkipuolella, jolloin useita yksilöitä tuotiin Pariisiin. Viimeiset havainnot luonnossa eläneistä linnuista tehtiin 1770-luvulla. Vangitut linnut kuolivat Pariisissa, ja vain yksi lintu eli ainakin vielä 1834 Baijerin kuninkaan hovissa. Häviämisen syitä ei tunneta. Lajista on jäljellä vain kaksi huonokuntoista museonäytettä, toinen Pariisissa ja toinen Wienissä. John Gerrard Keulemansin maalaus on peräisin Walter Rothschildin teoksesta Extinct Birds vuodelta 1907.
Tomskin valtionyliopisto
thumb|Yliopiston päärakennus vuonna 2004 Tomskin valtionyliopisto on Siperian Tomskissa sijaitseva suuri yliopisto. Se on Siperian vanhin yliopisto, joka aloitti toimintansa 1888, aluksi lääketieteen alalla.
Yliopistossa on 22 tiedekuntaa tai instituuttia sekä haaraosastoja neljällä muulla paikkakunnalla. Siellä opiskelee noin 23 000 opiskelijaa. Yliopistolle on Venäjällä myönnetty sekä kansallisen tutkimusyliopiston että johtavan yliopiston status.
Russian Government Cup 1998
Russian Government Cup 1998 oli Nižni Novgorodissa Venäjällä 28. tammikuuta - 1. helmikuuta 1998 järjestetty jääpalloturnaus. Mukana oli joukkueita neljästä maasta, Venäjältä kaksi.
Vrókastro
Vrókastro on minolaisaikaisen asutuksen arkeologinen kohde Kreetan saarella Kreikassa. Se sijaitsee Ágios Nikólaoksen kunnassa Lasíthin alueyksikössä lähellä Mirampéllonlahden rantaa, noin 1,5 kilometriä etelään Ístron kylästä. Paikan nimi on nykyaikainen. Sen minolaisaikaista nimeä ei tunneta.
Vrókastron asutus syntyi myöhäisminolaisella kaudella noin 1200–1170 eaa. ja se oli käytössä geometriselle kaudelle noin 1000–700 eaa. saakka ja mahdollisesti vielä myöhemminkin. Asutus sijaitsi vaikeapääsyisessä paikassa, joka tarjosi suojaa minolaisen kulttuurin romahdettua, ja se on ollut linnoitettu vahvoilla muureilla. Asutus koostui kahdesta osasta, joiden välissä oli hajanaisia rakennuksia. Paikalta on löydetty myös pyhäkön jäänteet 700-luvulta eaa. sekä hautoja.
Paikan arkeologiset kaivaukset suoritettiin vuosina 1910–1912 Edith Hallin johdolla.
Edmund Spenser
Edmund Spenser (1552 tai 1553 – 13. tammikuuta 1599 Lontoo, Englanti) oli englantilainen runoilija. Hän oli merkittävä renessanssilyriikan ja sonettirunouden edustaja.
Spenser opiskeli lontoolaisessa Merchant Taylors' School -koulussa ja Pembroke Collegessa Cambridgessa. Vuodesta 1580 hän asui Irlannissa virkamiehenä ja tilanomistajana. Spenserin pääteos on The Faerie Queene, jonka julkaisemiseen häntä innosti Walter Raleigh. Teoksessa hän käyttää kehittämäänsä Spenser-säkeistöä, jota hänen jälkeensä ovat käyttäneet muun muassa lordi Byron, John Keats ja Shelley.
Suomennettuja runoja
Teoksessa Maailmankirjallisuuden kultainen kirja 3: englantilaisen kirjallisuuden kultainen kirja, toimittaja Eino Railo, WSOY 1933
Roberto Frinolli
Roberto Frinolli (s. 13. marraskuuta 1940) on entinen italialainen yleisurheilija. Hänen päälajinsa oli 400 metrin aitajuoksu.
Frinolli sijoittui Tokion 1964 olympialaisten 400 metrin aitajuoksussa kuudenneksi ajalla 50,7 s. Hänen maanmiehensä Salvatore Morale juoksi 0,6 sekuntia nopeammin ja sai pronssia. Budapestin EM-kilpailuissa 1966 Frinolli voitti 400 metrin aitajuoksussa kultaa ajalla 49,8 s. Hän osallistui myös 4 × 400 metrin viestijuoksuun, jossa Italian joukkue sijoittui kuudenneksi ajalla 3.06,5. Melbournen 1968 olympialaisissa hän oli aitajuoksun loppukilpailussa ainoa italialainen ja jäi viimeiseksi eli kahdeksanneksi ajalla 50,1 s.
Amchitka
Amchitka on Yhdysvalloille kuuluva saari Ratsaarilla Aleuteilla. Se on noin 68 km pitkä ja 3–6 km leveä ja se sijaitsee hyvin maanjäristysherkällä alueella. Saari on entinen ydinkoealue.
Amchitka on alun perin aleuttien asuttama, mutta se ei ole ollut vakituisesti asuttu vuoden 1832 jälkeen. Toisessa maailmansodassa se oli Yhdysvaltojen lentotukikohta.
Amchitkalla on tehty kolme ydinkoetta vuosina 1965, 1969 ja 1971. Näistä viimeinen oli suurin koskaan Yhdysvalloissa tehty maanalainen ydinkoe, noin 5 megatonnia. Juuri tämän ydinkokeen vastaisesta protestiliikkeestä syntyi ympäristöjärjestö Greenpeace. thumb|left|280px|Saaren kartta, johon on merkitty ydinkoealueet.
Katso myös
Amchitkan ydinkokeet ja Greenpeacen synty
Ilda Bengue
Ilda Maria Bengue (s. 30. lokakuuta 1974) on angolalainen käsipalloilija. Hän kuului yhdeksänneksi sijoittuneeseen Angolan naisten joukkueeseen sekä kesäolympialaisissa 2000 Sydneyssä että 2004 Ateenassa. Pekingin kesäolympialaisissa 2008 Bengue jäi joukkueineen 12. sijalle.
Marie Belloc Lowndes
Marie Belloc Lowndes (5. elokuuta 1868 Marylebone, Lontoo – 14. marraskuuta 1947 Hampshire) oli englantilainen kirjailija. Hänen teoksiinsa kuuluu muun muassa The Lodger, jonka pohjalta Alfred Hitchcock teki elokuvan Vuokralainen (1926). Lowndesin veli oli kirjailija ja poliitikko Hilaire Belloc ja isänisä Joseph Priestley.
Audi Q5
Audi Q5 on Audin vuodesta 2008 lähtien valmistama crossover-tyyppinen automalli, joka sijoittuu mallistossa pienemmän Q3:n ja suuremman Q7:n väliin.
Audi Q5 Typ 8R (2008–2017)
Ensimmäisen sukupolven Q5 esiteltiin Pekingin autonäyttelyssä keväällä 2008. Se perustuu Volkswagen Groupin MLB-pohjalevylle, jolle pohjautuvia muita malleja ovat myös esimerkiksi Audi A4 ja Porsche Macan.
Vuoden 2009 Euro NCAP -kolaritestistä Q5 sai tulokseksi täydet viisi tähteä. vasen|pienoiskuva|Ensimmäisen sukupolven facelift-malli.
Vuonna 2012 Q5 koki kasvojenkohotuksen, jossa uudistettiin ajovaloja, puskureita ja etusäleikköä. vasen|pienoiskuva|Audi SQ5
Malliston suorituskykyisimmäksi malliksi esiteltiin kesällä 2012 SQ5, jossa oli kaksoisturboahdettu 3,0-litrainen dieselmoottori teholtaan 313 hevosvoimaa. Voimansiirtona oli kahdeksanportainen Tiptronic-automaattivaihteisto ja neliveto. Seuraavana vuonna SQ5 tuli saataville myös 3,0-litraisella V6 TFSI -bensiinimoottorilla, jonka teho on 354 hevosvoimaa.
Audi Q5 Typ FY (2016–)
Toisen sukupolven Q5 esiteltiin Pariisin autonäyttelyssä syksyllä 2016. Se perustuu MLB-pohjalevyn uudemmalle versiolle, kuten myös esimerkiksi Audi Q7, Porsche Cayenne ja Volkswagen Touareg. Mallia valmistetaan Meksikon Pueblassa, jonne Audi avasi tehtaansa lokakuussa 2016.
Vuoden 2017 Euro NCAP -kolaritestistä Q5 sai tulokseksi täydet viisi tähteä. vasen|pienoiskuva|Audi SQ5 Kesällä 2020 Q5 koki pienen kasvojenkohotuksen, jossa uudistettiin muun muassa sen etusäleikköä. Perään uutta ilmettä tuovat lisävarusteiset OLED-takavalot, joihin saa kolme erilaista kuviota. Kaikkien moottorien yhteyteen tuli kevythybriditekniikka. vasen|pienoiskuva|Audi Q5 Sportback Pekingin autonäyttelyssä syyskuussa 2020 esiteltiin Q5 Sportback, jonka peräosa on muotoiltu viistommin. Kokonaispituudeltaan se on seitsemän millimetriä normaalia Q5:tä pidempi.
Nadja Franck
Franckin vanhemmat olivat kauppias Wasili Antipin ja Maria Antipin. Hänen ensimmäinen puolisonsa vuodesta 1888 oli kauppias Johan Gustaf (Gösta) Franck (1864–1892) ja toinen vuodesta 1899 pankin kamreeri Väinö Hjalmar Rafael Sandqvist (1871–1933). Hänen perheensä lienee ollut kotoisin Kiovasta, mutta Franckin syntyessä molemmat vanhemmat olivat jo Suomen kansalaisia. Taitoluistelussa Franck ja hänen sisarensa Maria Antipin saivat ohjausta John Catanilta ja Rudolf Sundgrenilta. Ensimmäisen kerran Franck osallistui taitoluistelukilpailuun Suomessa 1886 ja ulkomailla Tukholmassa helmikuussa 1889 voittaen molemmat kilpailut. Tukholmassa 25 000 hengen yleisön joukossa olivat myös Ruotsin kuninkaalliset. Franckista ja Sungrenista tuli Tukholman kilpailun voittojensa myötä ensimmäiset suomalaiset urheilijat, jotka voittivat ulkomaisen kilpailun. Ensimmäisen miehensä kuoltua 1892 Franck jatkoi uraansa ammattilaisena. Hän käytti entistä nimeään taiteilijanimenä vielä mentyään uudestaan naimisiin 1899. Franck esiintyi Suomen lisäksi kaikissa Pohjoismaissa, Englannissa, Ranskassa, Venäjällä ja Saksassa. Pariisissa hän opetti taitoluistelua 1890-luvulla ja piti myöhemmin taitoluistelukoulua Helsingissä Thyra Brandtin kanssa.
Katolinen tiedotuskeskus
Katolinen tiedotuskeskus (KATT; ; ) oli vuosina 1962-2018 Helsingin katolisen hiippakunnan tiedotusorganisaatio, jonka tehtäviin kuuluivat muun muassa Fides-lehden julkaiseminen, muu julkaisu- ja tiedotustoiminta sekä hiippakunnan internet-sivujen ylläpito.
Tiedotuskeskus perustettiin vuonna 1962 Helsingin Käpylään. Sen toiminta jatkuu nykyisin Pyhän Henrikin katedraaliseurakunnan yhteydessä Helsingin Kaivopuistossa.
Snuff the Punk
Snuff The Punk on Rock-yhtye P.O.D.:n ensimmäinen albumi. Se julkaistiin vuonna 1994. Levystä julkaistiin re-masteroitu versio 1999.
Musiikki oli yhdistelmä punkkia ja rokkia. Yhtye halusi ilmaista uskoaan Jumalaa ja Jeesusta kohtaan.
Albumi oli ensimmäisiä nu metal-genreen kategorisoituja albumeita. Albumi julkaistiin 25. tammikuuta 1994. Nu metal -pioneerina pidetyn Korn in ensialbumi ilmestyi saman vuoden syksyllä.
Luca Giordano
Luca Giordano (s. 18. lokakuuta 1634 – 3. tammikuuta 1705) oli italialainen taidemaalari ja etsaaja.
Varhaisempi elämä ja koulutus
Giordano syntyi Napolissa, oli Antonio Giordanon poika, joka oli myös taidemaalari. Varhaisella iällä, Giordano oli Napolin varakuninkaan Ribera suosituksesta pääsi työskentelemään Pietro da Cortonan alaisena. Hän sai lempinimen Luca Fà-presto (Luca Nopea). Giordano omaksui venetsialaiset ja roomalaiset tyylit. Hän yhdisti Paolo Veronesen ornamentaalisen tyylin elävän Pietro da Cortanan tyylin kanssa.
Hovimaalarina Espanjassa (1692–1702)
Espanjan Kaarle II kutsui hänet Madridiin, jossa hän viipyi 10 vuotta (1692–1702). Espanjassa hän teki maalauksia Madridin Kuninkaallisessa Palatsissa, Buen Retiron palatsissa, El Escorialissa, Toledossa ja muissa paikoissa.
Kuuluisimmat maalaukset
Esimerkkinä hänen vaikutteistaan Venetsiassa saivat Giovan Battista Langetti, Giovanni Coli ja Filippo Gherardi. Hänen kuuluisin oppilas maalauksessa oli Paolo de Matteis.
Ljiljana Mugoša
Ljiljana Mugoša (Vučević; s. 10. huhtikuuta 1962 Podgorica) on montenegrolainen entinen käsipalloilija. Hän voitti Jugoslavian joukkueen jäsenenä kultaa vuoden 1984 kesäolympialaisissa Los Angelesissa. Lisäksi hän sijoittui maansa joukkueen kanssa neljänneksi vuoden 1988 kesäolympialaisissa Soulissa. Myös hänen siskonsa Svetlana Mugoša-Antić on entinen käsipalloilija.
Timur Lenkin hyökkäykset Georgiaan
Turkkilaismongolialainen valloittaja Timur Lenk hyökkäsi Georgiaan, kristittyyn kuningaskuntaan Kaukasuksella, useita kertoja vuosina 1386–1404 tuhoisin seurauksin. Timurin laaja valtakunta ulottui suurimmillaan Keski-Aasiasta Anatoliaan saakka. Hyökkäykset liittyivät läheisesti Timurin ja Tokhtamyshin väliseen taisteluun. Tokhtamysh oli Kultaisen ordan viimeinen kaani ja Timurin kilpailija.
Georgialaiset kuuluivat ensimmäisiin ei-islaminuskoisiin kansoihin, jotka kärsivät Timurin hyökkäyksistä. Ensimmäisessä ainakin seitsemästä invaasiosta Timur ryösti Georgian pääkaupungin Tbilisin ja vangitsi Georgian kuninkaan Bagrat V:n vuonna 1386. Georgialaiset taistelivat lyhyen aikaa Timurin joukkoja vastaan, mikä sai aikaan uuden turkkilaismongolialaisten armeijoiden hyökkäyksen. Bagratin poika ja seuraaja Giorgi VII aloitti päättäväisen vastarinnan ja taisteli suuren osan valtakaudestaan (1395–1405) Timuria vastaan. Timur johti suurinta osaa hyökkäyksistä itse alistaakseen Georgian itsepäisen kuninkaan valtaansa. Vaikka hän ei saanutkaan Georgiaa tiukasti hallintaansa, maa kärsi iskun, josta se ei koskaan toipunut ennalleen. Siihen mennessä kun Giorgi VII:n oli pakko hyväksyä Timurin rauhanehdot ja suostua maksamaan suojelurahaa, hän ei hallinnut juuri muuta kuin tuhoutuneita kaupunkeja, hävitettyä maaseutua ja särkynyttä kuningaskuntaa.
Historia
Keväällä 1387 Timur palasi Georgiaan kostaakseen tuhoutuneen armeijansa kohtalon. Bagrat ja Giorgi onnistuivat evakuoimaan raja-alueiden väestön vuorille ja metsiin ja aloittivat vastarinnan. Kun Tokhtamysh ilmestyi jälleen Iraniin, Timurin oli pakko vetäytyä. Kun hän oli voittanut Kultaisen ordan, hän kuitenkin hyökkäsi jälleen Georgiaan. Vuonna 1394 hän lähetti neljä kenraalia Samtskhen provinssiin aloittaakseen ghazw-lain käytön. Samana vuonna hän rankaisi henkilökohtaisesti Georgian Aragvi-joen laakson vuoristoyhteisöjä, joita Zafarnama kutsuu nimellä Kara-kalklanlik ("mustakilpiset" eli Itä-Georgian vuoristolaiset, pšavit ja khevsurit), ja palasi Tbilisin kautta Şəkiin kuultuaan Tokhtamyshin uudesta hyökkäyksestä.
thumb|250px|left|Mongolien alueet vuosina 1300–1405; Timurin valtakunta on varjostettu. Keväällä vuonna 1400 Timur kääntyi takaisin tuhotakseen Georgian lopullisesti. Hän vaati, että Giorgi VII:n tuli luovuttaa Tahir. Giorgi kieltäytyi ja kohtasi Timurin Sagim-joella Kvemo Kartlissa, mutta kärsi tappion ja vetäytyi syvemmälle Georgiaan Timurin jahtaamana. Timur ryösti Tbilisin, jätti kaupunkiin varuskunnan ja piiritti Goria, jonne Giorgi oli linnoittautunut. Kuningas aloitti uskaliaan paon länteen, muttei kyennyt estämään vihollisen etenemistä Dzamin ja Savanetin linnoituksilla ja pakeni Länsi-Georgian syviin metsiin, jonne Timur ei halunnut häntä seurata. Timur kääntyi raivoissaan takaisin ja hävitti Georgiaa. Verinen kampanja kesti useita kuukausia ja Timurin armeijat liikkuivat edestakaisin provinssista provinssiin. Lähes kaikki merkittävät kaupungit tuhoutuivat, useat kylät paloivat tuhkaksi, lukuisia luostareita ja kirkkoja hävitettiin maan tasalle ja viini- ja hedelmätarhoja poltettiin. Tuhansia surmattiin tai kuoli nälkään ja tauteihin, ja yli 60 000 orjuutettiin ja vietiin pois Timurin joukkojen mukana.
Vuoden 1401 lopulla Timur palasi Kaukasukselle. Giorgi VII:n oli pakko anoa rauhaa, ja hän lähetti Timurin luokse veljensä suojelurahan kanssa. Timur valmistautui suureen yhteenottoon osmanien kanssa ja halusi ilmeisesti jäädyttää Georgian tilanteen siksi aikaa, että taistelu olisi ohi ja hän kykenisi palaamaan alueelle ja hoitamaan asian päättäväisemmin. Niinpä hän teki Georgian kanssa rauhan sillä ehdolla, että Georgian kuningas luovuttaisi hänelle joukkoja ja antaisi muslimeille erityisoikeuksia. Timur teki kuitenkin joitakin ennalta ehkäiseviä toimia hyökäten georgialaiseen Tortumin varuskuntaan, tuhoten sen linnoituksen ja ryöstäen ympäröivän alueen.
Kun osmanit oli voitettu, Timur palasi Erzurumiin vuonna 1402 ja päätti rangaista Georgian kuningasta siitä, että tämä ei ollut saapunut onnittelemaan häntä voittonsa johdosta. Giorgi VII:n veli Konstantine, jonka välit kuninkaaseen olivat huonot, saapui Timurin luokse lahjojen kanssa kuten myös kuninkaan uhmakas vasalli Ivane Džaqeli, Samtskhen prinssi. Šeikki Ibrahim I arvioi Georgian tuomia voittoja ja kuluja. Giorgi lähetti uusia lahjoja, mutta Timur kieltäytyi vastaanottamasta niitä ja kutsui Giorgin luokseen. Samaan aikaan hän piiritti Birtvisin valloittamatonta linnoitusta, jota pieni georgialainen varuskunta puolusti raivokkaasti. Saatuaan linnoituksen haltuunsa elokuussa 1403 Timur lähetti armeijansa ryöstämään Georgian raja-alueita ja ajoi vetäytyvää kuningas Giorgi VII:tä takaa Abhasiaan saakka. Timurin historioitsija kertoo, että 700 kaupunkia ja kylää tuhottiin ja niiden asukkaat murhattiin.
Timur pysäytti armeijansa vasta, kun ulamat ja muftit päättivät, että Georgian kuninkaalle voitiin antaa armo (aman). Giorgi VII joutui maksamaan valtavan määrän veroa, johon kuului tuhat Timurin nimissä lyötyä kultaista tankaa, tuhat hevosta, 18 mithkalia painava rubiini ja niin edelleen. Sitten Timur jatkoi matkaansa Tbilisin läpi tuhoten tielleen osuvia luostareita ja kirkkoja ja meni Beyləqaniin vuoden 1404 alussa. Kaikki alueet Trebizondista Beyləqaniin annettiin virallisesti Timurin pojanpojan Khalil Mirzan läänityksiksi. Timur lähti Kaukasukselta Keski-Aasiaan, jossa hän kuoli 19. helmikuuta 1405.
Gaizka Toquero
Gaizka Toquero Pinedo (s. 9. elokuuta 1984 Vitoria-Gasteiz, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Alavésia ja on pelipaikaltaan hyökkääjä.
Seurajoukkueura
Toquero on pelannut juniorivuosinaan Real Sociedadissa, sekä myöhemmin Deportivo Alavésin reservijoukkueissa. Kaudeksi 2006–2007 hän siirtyi Lemonaan, joka pelasi Segunda División B:ssä.
Seuraava kausi 2007–2008 baskiseura Sestaossa sujui hyvin, ja hän herätti kiinnostusta muun muassa baskialueen suurseura Athletic Bilbaossa, jonne hän myöhemmin kesällä 2008 myös siirtyi. Toquero ei kuitenkaan mahtunut päävalmentaja Joaquín Caparrósin suunnitelmiin, ja niin hän siirtyi vielä ennen kauden alkua lainasopimuksella alemmalla sarjatasolla pelanneeseen Eibariin.
1. tammikuuta 2009 15 pelatun ottelun jälkeen hän sai kutsun takaisin omistajaseuraansa ja teki ensiesiintymisensä maan korkeimalla sarjatasolla Primera Divisiónissa vajaa viikkoa myöhemmin ottelussa Espanyolia vastaan. Ensimmäisen maalinsa joukkueessa hän teki 4. maaliskuuta 2009 Copa del Reyn ottelussa Sevillaa vastaan. Samaisessa kilpailussa joukkue eteni loppuotteluun, jossa se kohtasi Barcelonan. Toquero vei bilbaolaiset aluksi johtoon, mutta lopulta ottelu kääntyi kuitenkin Barcelonan eduksi 4–1.
Jong Pok-sim
Jong Pok-sim (s. 31. heinäkuuta 1985) on pohjoiskorealainen jalkapallopuolustaja. Hänen seuransa on 4.25 SC, ja hän on pelannut myös Pohjois-Korean naisten jalkapallomaajoukkueessa. Hän on osallistunut maailmanmestaruuskilpailuihin 2007 ja 2011. Hän oli yksi niistä viidestä Pohjois-Korean joukkueen pelaajasta, jotka jäivät kiinni dopingista vuoden 2011 maailmanmestaruuskilpailuissa.
Stephan El Shaarawy
Genoa
El Shaarawy debytoi Genoan miesten joukkueessa 21. joulukuuta 2008 16 vuotta ja 55 päivää vanhana pelaten 10 minuuttia vieraspelissä Chievo Veronaa vastaan. Hänestä tuli historian neljänneksi nuorin pelaaja, joka on pelannut Serie A:ssa.
Padova (laina)
Kesäkuussa 2010 El Shaarawy lainattiin Padova Calcioon Serie B:hen. Kauden päätyttyä hänet palkittiin Serie B:n vuoden pelaajana.
Milan
Kesällä 2011 Shaarawy siirtyi italialaisjätti Milaniin. Hänen debyyttiottelunsa oli syyskuussa 2011 ottelussa Napolia vastaan.
William B. Allison
William Boyd Allison (2. maaliskuuta 1829 Perry, Ohio – 4. elokuuta 1908 Dubuque, Iowa) oli yhdysvaltalainen republikaanipoliitikko, joka teki pitkän uran Yhdysvaltain kongressissa. Allison oli Iowan edustaja Yhdysvaltain edustajainhuoneessa vuosina 1863–1871 ja senaatissa 1873–1908. Kongressiedustajana Allison muistetaan Bland-Allison Act (Yhdysvaltain palauttaminen kaksimetallikantaanan) ja Hepburn Act (rautatieliikenteen säännöstelyn lisääminen) -lakialoitteistaan. Senaattorina Allisonia on myöhemmin kuvailtu hyvin vaikutusvaltaiseksi. Allison oli myös kahdesti mukana presidenttikilvassa (1888 ja 1896), mutta ei koskaan selvinnyt puolueensa esivaaleja pidemmälle.
Yhdysvaltain sisällissodan alussa Allison toimi Iowassa hallintotehtävissä ja auttoi sotajoukkojen kokoamisessa. Allisonille annettiin everstiluutnantin arvo, vaikka hän ei ilmeisesti osallistunut kertaakaan varsinaisiin sotatoimiin.
Management Events
Management Events Oy on ylimmän johdon kutsuvierastilaisuuksiin ja konferensseihin erikoistunut yritys. Yritys tuo yhteen toimiala- ja toimenkuvakohtaisesti suurimpien organisaatioiden päättäjät. Management Events järjestää vuosittain lähes 200 kutsuvierastilaisuutta ympäri Eurooppaa. Tilaisuudet tarjoavat kutsuvieraille ajankohtaista tietoa, mahdollisuuden verkostoitua keskeisten päättäjien kanssa sekä kohdata johtavat ratkaisuntarjoajat tuleville hankinnoilleen.
Yritys toimii Euroopassa ja Aasiassa 11 maassa: Hollanti, Itävalta, Norja, Puola, Ruotsi, Saksa, Suomi, Sveitsi, Tanska, Turkki ja Singapore. Yritys työllistää noin 300 henkeä ja työntekijöiden keski-ikä on 28 vuotta.
Yrityksen perustaja, Olli Muurainen, on palkittu muun muassa Suomen Entrepreneur of the Year 2010 -tunnustuksella.
Walt Cummings
Walt Cummings on kuvitteellinen hahmo yhdysvaltalaisessa televisiosarjassa 24. Hahmoa esittää John Allen Nelson.
Neljäs kausi
Walt Cummings esitellään 24:n neljännellä tuotantokaudella, jossa hän työskentelee Yhdysvaltain varapresidentin Charles Loganin turvallisuuspäällikkönä.
Kun palkkasotilas Mitch Andersonin lentämä F-117A Nighthawk -rynnäkkökone ampuu alas Air Force Onen ja Yhdysvaltain presidentti John Keeler vammautuu onnettomuudessa, Logan nimitetään uudeksi presidentiksi. Koska Logan ei osoittaudu päättäväiseksi johtajaksi, Cummings ryhtyy varapresidentin neuvonantajan Mike Novickin ja entisen Yhdysvaltain presidentin David Palmerin kanssa neuvomaan Logania kansallisen turvallisuuden kannalta tärkeiden päätösten teossa.
Tuotantokauden loppuvaiheessa Jack Bauer murtautuu Kiinan suurlähetystöön, jolloin kiinalaiset sotilaat ampuvat vahingossa Kiinan suurlähettilään Koo Yinin. Kuoleman seurauksena kiinalaiset vaativat Yhdysvaltain hallitusta luovuttamaan Bauerin, mutta Cummings kertoo Loganille uskovansa Kiinan viranomaisten pyrkivän saamaan Bauerin kertomaan heille Yhdysvaltain valtionsalaisuuksia. Logan suostuu Cummingsin ehdotukseen, jossa Yhdysvaltain salainen palvelu tappaisi Bauerin ja lavastaisi salamurhan kiinalaisille onnettomuudeksi.
Presidentin suostumuksella Cummings tekee puhelinsoiton salaisen palvelun agentille Dale Spauldingille ja määrää tämän tappamaan Bauerin, mutta Mike kuulee salaa keskustelun ja kertoo Cummingsin aikeista Palmerille. Palmer ottaa yhteyden Baueriin, joka läheisimpien ystäviensä avustuksella lavastaa kuolemansa välttääkseen joutumisen joko yhdysvaltalaisten tappamaksi tai kiinalaisten kidnappaamaksi.
Viides kausi
Cummings tekee paluun sarjan viidennellä tuotantokaudella, joka sijoittuu puolitoista vuotta neljännen kauden tapahtumien jälkeen. Logan on yhä Yhdysvaltain presidentti ja Cummings on nimitetty hänen kansliapäällikökseen. Tuotantokauden alussa paljastetaan, että Cummings on osallisena salaliitossa, joka järjestää David Palmerin salamurhan ja tekee yhteistyötä venäläisen liikemiehen Vladimir Bierkon terroristijärjestön kanssa.
Kun presidentin puoliso Martha Logan väittää, että edellisenä päivänä Palmer varoitti häntä puhelinsoitossa Yhdysvaltain kansallista turvallisuutta uhkaavasta vaarasta, Loganit kuuntelevat puhelinsoitosta tehdyn tallenteen. Cummings kuitenkin muokkaa tallennetta siten, että väärennetyssä keskustelussa Palmer ei mainitse kansallisen turvallisuuden joutuneen vaaratilanteeseen. Presidentti luulee vaimonsa kärsivän vainoharhaisuudesta ja suunnittelee lähettävänsä tämän mielisairaalaan, mutta Martha saa haltuunsa transkription alkuperäisestä puhelinkeskustelusta. Cummings huumaa Marthan kloroformilla ja hävittää todistusaineiston alkuperäisestä puhelinkeskustelusta.
Kauden ensimmäisissä jaksoissa venäläisterroristit ottavat haltuunsa Ontarion kansainvälisen lentoaseman terminaalin ja uhkaavat teloittavansa kaikki panttivangit, mikäli presidentti Logan ja Yhdysvalloissa vieraileva Venäjän presidentti Juri Suvarov allekirjoittavat uuden terrorismin vastaisen yhteistyösopimuksen. Presidentit päättävät allekirjoittaa sopimuksen ja CTU:n ansiosta terroristien aikeet epäonnistuvat, mutta pian panttivankikriisi lentoasemalla osoittautuu harhautukseksi, jonka turvin Ivan Erwichin johtama terroristiryhmä saa haltuunsa kaksikymmentä Sentox-hermokaasusäiliötä. Kun hermokaasu on matkalla Long Beachin satamaan, Cummings on jatkuvassa yhteydessä salaliittolaisten ja terroristien väliseen yhteyshenkilöön James Nathansoniin.
Cummings ymmärtää Palmerin salamurhan myötä ”kuolleista nousseen” Jack Bauerin olevan vaaraksi salaliittolaisten suunnitelmille, joten hän lähettää palkkatappajan CTU:n Los Angelesin osaston päämajaan tappamaan Bauerin. Bauer kuitenkin tappaa salamurhaajan ja alkaa kuulustella petturiksi osoittautunutta CTU:n työntekijää Spenser Wolffia, joka tunnustaa olevansa Cummingsille työskentelevä vakooja. Wolffin tunnustuksen jälkeen Bauer matkustaa presidentti Loganin yksityistilalle Los Angelesin lähistöllä, mutta Nathanson varoittaa Cummingsia Bauerin suunnitelmista. Cummingsin määräyksestä salainen palvelu estää Bauerin aikeet pidättämällä hänet.
Cummings kuitenkin päättää tunnustaa presidentille osallisuutensa salaliittoon ja yrittää suostutella hänet salaliiton jäseneksi. Cummings paljastaa, että todellisuudessa salaliiton tarkoituksena on sallia terroristien kuljettaa hermokaasusäiliöt leiriinsä Keski-Aasiassa, minkä jälkeen salaliittolaiset käynnistäisivät säiliöt ja hermokaasu tappaisi kaikki terroristit. Tapauksen jälkeen Yhdysvallat syyttäisi Keski-Aasian valtioita joukkotuhoaseiden hallussapidosta, minkä jälkeen Yhdysvaltain asevoimat lähettäisi joukkoja "ylläpitämään alueen sisäistä turvallisuutta". Sotilaallisen läsnäolonsa turvin Yhdysvallat voisi ottaa haltuunsa Keski-Aasian strategisesti tärkeät öljyvarat ja varmistaa asemansa maailman ainoana supervaltana. Presidentti suostuu osalliseksi salaliittolaisten suunnitelmiin, koska Cummingsin mukaan hermokaasu on jo matkalla Keski-Aasiaan.
Seitsemännessä jaksossa Mike Novick ja salaisen palvelun agentit ilmoittavat presidentti Loganille ja tämän vaimolle Cummingsin suorittaneen itsemurhan hirttämällä itsensä. Tuotantokauden loppuvaiheessa kuitenkin paljastuu, että presidentti Logan oli ollut vastuussa salaliitosta, ja että Cummings joutui presidentille työskentelevän miehen tappamaksi. Vaikka Cummings luuli olleensa vastuussa Palmerin salamurhasta ja hermokaasun luovuttamisesta terroristeille, todellisuudessa Logan ja Christopher Henderson olivat jo salaa ehtineet järjestää molemmat rikokset. Cummings ei ollut tietoinen presidentin osallisuudesta salaliittoon, joten hänen todellinen tarkoituksena oli peittää presidentin rooli salaliiton johtajana.
Aiheesta muualla
Minor characters in 24
Pensasmedestäjä
Pensasmedestäjä (Cinnyris manoensis) on medestäjien heimoon kuuluva varpuslintu.
Levinneisyys
Pensasmedestäjää tavataan Angolassa, Botswanassa, Kongon demokraattisessa tasavallassa, Malawissa, Mosambikissa, Tansaniassa, Sambiassa ja Zimbabwessa. Lajin kannankehitys on vakaa, ja se on luokiteltu elinvoimaiseksi.
Sulttaani Qaboosin suurmoskeija
thumb|Sulttaani Qaboosin suurmoskeija Sulttaani Qaboosin suurmoskeija on moskeijakompleksi Omanissa. Sitä alettiin rakentamaan vuonna 1995 Masqatin ja Seebin välisen päätien varrelle. Työt valmistuivat 2001. Moskeijakompleksiin kuuluvat muun muassa päärukoussali, naisten rukoussali ja kirjasto. Tiloihin mahtuu jopa 20 000 henkilöä. Päärukoussalissa on muun muassa kuudensadan iranilaisnaisen neljän vuoden ajan kutoma persialainen matto, joka on kooltaan 70×60 metriä.
Moskeijalla on viisi minareettia. Se sijaitsee Bawsharin wilayatissa.
Nymfaion (Miletos)
Nymfaion oli antiikin aikainen nymfaion eli nymfeille omistettu lähdekaivo Miletoksessa Vähässä-Aasiassa, nykyisessä Turkissa.
Historia
Nymfaionin rakennutti siinä olleen latinankielisen piirtokirjoituksen mukaan Marcus Ulpius Traianus. Tämä oli keisari Trajanuksen isä ja toimi Asian provinssin prokonsulina keisari Tituksen aikana 79–81 jaa. Piirtokirjoitus on kuitenkin tehty vasta Trajanuksen aikana. Trajanus kävi itse Miletoksessa vuonna 114, ja joskus Nymfaion mainitaan hänen rakentamakseen. Toinen, kreikankielinen piirtokirjoitus ilmoittaa, että Nymfaionia kaunistettiin vielä keisari Gordianus III:n aikana 241–244.
Rakennus
Nymfaion sijaitsi Miletoksen keskusaukion itälaidalla vastapäätä Buleuterionia, pohjoispuolisen Eudemoksen gymnasionin ja etelänpuolisen Eteläisen agoran välissä. Nymfaionin leveys oli noin 20,3 metriä. Sen taustarakennus oli kolmikerroksinen ja jäljitteli roomalaisen teatterin taustaseinää (scaenae frons). Jokaisessa kerroksessa oli vuorotellen neljä tai viisi syvennystä sekä aediculaa eli pienen temppelin näköistä veistoskomeroa, niin että jokaisen syvennyksen päällä oli aedicula ja aediculan päällä syvennys. Jokaisessa syvennyksessä ja aediculassa oli jonkun jumalan tai muun hahmon patsas. Yhteensä patsaita oletetaan näin olleen 27. Veistoksina esiintyivät ainakin Zeus, Hera, Athene, Leto, Artemis, Apollon ja Dionysos.
Nymfaionissa edessä oli vesiallas, jonka koko oli noin 16,2 × 6,4 metriä, ja sen edessä alempana pienempi allas, josta vettä saattoi ammentaa astioihin. Vesi virtasi altaaseen yhdeksästä syvennyksestä. Vesialtaan sivuilla oli taustaseinästä työntyvät kaksikerroksiset siipirakennukset, mikä teki rakennuksen pohjakaavasta U-kirjaimen muotoisen. Siipirakennuksissa oli pelkät pylväät ilman taustaseinää.
Nymfaionin alaosasta on säilynyt huomattava osa, ja myös paljon sen muita rakennuskiviä on edelleen paikalla. Rakennuksessa olleita veistoksia on Istanbulissa sekä Pergamon-museossa Berliinissä.
Armando Filiput
Armando Filiput (19. joulukuuta 1923 – 30. maaliskuuta 1982) oli italialainen yleisurheilija. Hänen päälajinsa oli 400 metrin aitajuoksu.
Filiput voitti Brysselin EM-kilpailuissa 1950 kultaa 400 metrin aitajuoksussa ajalla 51,9 s. Lisäksi hän saavutti hopeaa 4 × 400 metrin viestijuoksussa, jossa Italian joukkueen loppuaika oli 3.11,0. Helsingin 1952 olympialaisten aitajuoksussa hän sijoittui loppukilpailun viimeiseksi eli kuudenneksi ajalla 54,4 s.
Elliptinen geometria
Elliptinen geometria on esimerkki geometriasta, jossa Eukleideen paralleelipostulaatti ei päde. Sen sijaan oletetaan, samoin kuin pallogeometriassa, että yhdensuuntaisia suoria ei ole, vaan mitkä tahansa kaksi suoraa leikkaavat toisensa. Kuitenkin toisin kuin pallogeometriassa, jossa "suorat" (pallopinnan isoympyrät) leikkaavat toisensa kahdessa pisteessä, elliptisessä geometriassa niiden yleensä oletetaan leikkaavan toisensa vain yhdessä pisteessä. Tämän vuoksi tässä artikkelissa käsiteltyä elliptistä geometriaa sanotaan toisinaan yksinkertaiseksi elliptiseksi geometriaksi, pallogeometriaa sen sijaan kaksinkertaiseksi elliptiseksi geometriaksi.
Elliptisen geometrian kehittäminen 1800-luvulla johti muidenkin epäeuklidisten geometrioiden, muun muassa hyperbolisen geometrian kehittymiseen.
Elliptinen geometria eroaa monessa suhteessa klassisesta euklidisesta tasogeometriasta. esimerkiksi kolmion sisäkulmien summa on aina suurempi kuin 180°.
Määritelmiä
Jokaista pistettä vastaa absoluuttinen polaarisuora, jonka absoluuttinen napa se on. Jokainen tämän polaarisuoran piste muodostaa absoluuttisen konjugaattiparin tämän navan kanssa. Tällaista pisteparia sanotaan ortogonaaliseksi, ja niiden väinen etäisyys on kvadrantti.
Kahden pisteen väilinen etäisyys on suoraan verranollinen niiden absoluuttisten polaarisuorien väliseen kulmaan.
H. S. M. Coxeterin mukaan nimitys "elliptinen" on jossakin määrin harhaanjohtava. Elliptisellä geometrialla ei ole suoranaisesti mitään tekemistä ellipsi-nimisen käyrän kanssa, ainoastaan eräänlainen kaukaa haetulta vaikuttava analogia. Kartioleikkauksista ellipsi ja hyperbeli eroavat toisistaan siinä, että edellisellä ei ole asymptootteja, kun taas hyperbelillä niitä on kaksi. Samaan tapaan epäeuklidista tasoa sanotaan hyperboliseksi, jos sen suoriin kuuluu kaksi äärettömän kaukaista pistettä, ja elliptiseksi, jos tällaisia pisteitä ei ole.
Elliptinen taso
Elliptinen taso on sama kuin projektiivinen taso varustettuna tietyllä tavalla määritellyllä metriikalla. Kepler ja Desargues määrittelivät projektiivisen tason asettamalla gnomonisen projektion avulla jokaista tason σ pistettä vastaamaan tietyn pisteen tasoa sivuavalla puolipallolla. Kun O on puolipallon keskus, jokaista tason σ pistettä P vastaa suora OP, joka leikkaa puolipallon, ja jokainen suora L ⊂ σ määrittelee tason OL, joka leikkaa puolipallon kahtia jotakin isoympyrää pitkin. Puolipalloa rajoittaa O:n kautta kulkeva σ:n kanssa yhdensuuntainen taso. Mikään normaali tason σ suora ei vastaa tätä tasoa, mutta ajatellaan, että tasoon lisätään äärettömän kaukainen suora ja asetetaan se vastaamaan mainittua tasoa. Kun jokaista suoraa tässä σ:n laajennuksessa vastaa O:n kautta kulkeva taso ja minkä tahansa kahden sellaisen tason leikkaus on jokin O:n kautta kulkeva suora, voidaan päätellä, että mitkä tahansa kaksi tämän laajennuksen suoraa leikkaavat. Näin ollen tämä laajennus toteuttaa projektiivisen geometrian aksiooman, jonka mukaan kaikki tason suorat leikkaavat toisensa.
Elliptiselle tasolle asetetaan metriikka määrittelemällä, että tason σ kahden pisteen P ja Q välinen elliptinen etäisyys on kulma POQ, yleensä radiaaneina mitattuna. Arthur Cayley pani elliptisen geometrian tutkimuksen alulle kirjoittaessaan tutkielman "On the definition of distance". Tätä geometrian abstrahointia jatkoivat myöhemmin Felix Klein ja Bernhard Riemann, mikä johti epäeuklidiseen ja Riemannin geometriaan.
Elliptinen ja euklidinen geometria
Elliptinen, euklidinen ja hyperbolinen geometria tasossa toisiinsa verrattuina|right|thumb|264px Euklidessa geometriassa kuviota voidaan skaalata eli sen kokoa voidaan muuttaa mielivaltaisesti suuremmaksi tai pienemmäksi, jolloin saatu kuvio on yhdenmuotoinen alkuperäisen kanssa, toisin sanoen sillä on sen kanssa yhtä suuret kulmat ja vastaavien pisteiden välisten etäisyyksien suhteet ovat samat. Elliptisessä geometriassa on toisin. Mallintamalla elliptistä tasoa pallopinnalla voidaan todeta esimerkiksi, että minkä tahansa kahden pisteen välinen etäisyys on pienempi kuin puolet pallon ympärysmitasta (koska toistensa antipodissa olevat pisteet on samastettu). Janaa ei sen vuoksi voida suurentaa kuinka paljon tahansa. Elliptisessä avaruudessa asuva geometrikko voisi periaatteessa avaruuden ominaisuuksia mittaamalla määrittää mitta-asteikon, joka olisi itse avaruuden ominaisuus. Paljon pienemmillä etäisyyksillä avaruus olisi kuitenkin likipitäen "tasainen" eli sen geometria olisi likipitäen euklidinen, ja kuvioita voidaan skaalata suuremmiksi tai pienemmiksi niin, että ne pysyvät likipitäen yhdenmuotoisina alkuperäisten kanssa.
Suuri osa euklidisen geometrian tuloksista pätee sellaisenaan myös elliptisessä geometriassa. Esimerkiksi siinäkin pätevät Eukleideen ensimmäinen ja neljäs postulaatti: kahden pisteen kautta kulkee aina yksi ja vain yksi suora, ja kaikki suorat kulmat ovat yhtä suuret. Sen sijaan kolmas postulaatti, jonka mukaan on aina mahdollista piirtää ympyrä, kun keskipiste ja ympyrän säde on annettu, ei päde, mikäli oletetaan että ympyrän säde voi olla mikä tahansa positiivinen reaaliluku. Sen sijaan sekin pätee, jos edellytetään, että säteen on oltava yhtä suuri kuin jonkin annetun janan pituus. Näin ollen kaikki Eukleideen geometrian tulokset, jotka seuraavat näistä kolmesta postulaatista, pätevät myös elliptisessä geometriassa, esimerkiksi Elementa-teoksen I kirjan 1. lause: jos jana on annettu, voidaan konstruoida tasasivuinen kolmio, jonka kantana tämä jana on.
Sekä elliptisessä että euklidisessa geometriassa avaruus on jatkuva, homogeeninen ja isotrooppinen eikä sillä ole reunoja. Isotropian takaa neljäs postulaatti, jonka mukaan kaikki suorat kulmat ovat yhtä suuria. Esimerkkinä homogeenisuudesta voidaan mainita, että Eukleideen lauseen I.1 mukainen tasasivuinen kolmio voidaan muodostaa mihin paikkaan tahansa, ei ainoastaan jollakin erityisellä tavalla määrättyyn paikkaan. Reunojen puuttuminen seuraa toisesta postulaatista, jonka mukaan janaa voidaan aina jatkaa.
Yksi huomattava ero elliptisen ja euklidisen geometrian välillä on sen sijaan se, että elliptisessä geometriassa kolmion sisäkulmien summa on suurempi kuin 180 astetta. Käyttämällä pallopintaa mallina voidaan esimerkiksi muodostaa kolmio, jonka kärjet ovat pisteissä, joissa avaruuden kolme positiivista karteesista koordinaattiakselia leikkaavat pallon pinnan, jolloin kolmion kaikki kulmat ovat 90 astetta ja niiden summa näin ollen 270 astetta. Tarpeeksi pienillä kolmiolla kulmien summan ja 180 asteen erotus voidaan kuitenkin saada mielivaltaisen pieniksi.
Myöskään Pythagoraan lause ei päde elliptisessä geometriassa. Esimerkiksi edellä mainitussa kolmiossa, jonka kaikki kulmat ovat suoria, kaikki sivut ovat yhtä pitkiä eivätkä ne näin ollen toteuta yhtälöä a^2+b^2=c^2. Pythagoraan tulos saadaan kuitenkin raja-arvona pienillä suorakulmaisilla kolmiolla niiden sivujen pituuksien lähestyessä nollaa.
Ympyrän kehän ja sen pinta-alan suhde on pienempi kuin euklidisessa geometriassa. Yleensäkään kuvioiden pinta-ala ja kappaleiden tilavuus eivät ole suoraan verrannollisia niiden osien välisten etäisyyksien toiseen tai kolmanteen potenssiin.
Kolmiulotteinen elliptinen avaruus
''Huomautus: Tässä osiossa termi "elliptinen avaruus" viittaa nimenomaan kolmiulotteiseen elliptiseen geometriaan, toisin kuin edellisessä osiossa, joka käsittelee kaksiulotteista elliptisistä geometriaa. Tämän avaruuden ominaisuuksien selventämiseen käytetään kvaternioita.''
Elliptinen avaruus voidaan konstruoida samaan tapaan kuin kolmiulotteinen vektoriavaruus: ekvivalenssiluokkien avulla. Tähän käytetään pallopinnan isoympyröiden suunnattuja kaaria. Vektorilaskennassa suunnatut janat ovat ekvivalentteja, ekvipollentteja, jos ne ovat yhdensuuntaiset, yhtä pitkät ja samansuuntaiset, ja nämä ekvivalenssiluokat muodostavat vektoriavaruuden. Samaan tapaan isoympyröiden suunnatut kaaret ovat ekvipollentit, jos ne ovat yhtä pitkät, samoin päin suunnatut ja sijaitsevat samalla isoympyrällä. Nämä ekvivalenssiluokat muodostavatkin elliptisen avaruuden.
Elliptisen avaruuden rakennetta voidaan tutkia William Rowan Hamiltonin vektorialgebran avulla. Hän luonnehti pallopinnan alueeksi, jonka muodostavat miinus yhden neliöjuuret. Tällöin Eulerin kaavalle analoginen yhtälö (missä r on pallopinnalla) esittää siinä tasossa olevaa isoympyrää, johon sisältyvät pisteet 1 ja r. Vastakkaisia pisteitä r ja -r vastaavat vastakkaissuuntaiset ympyrät. Pisteiden θ ja φ välinen kaari on ekvipollentti jonkin pisteiden 0 ja φ – θ välisen kaaren kanssa. Elliptisessä avaruudessa kaaren pituus on pienempi kuin π, joten kaaret voidaan parametroida θ:n avulla, joka on joko välillä [0, π) tai välillä (–π/2, π/2].
Jos ja, on z z^* = 1. Tällöin sanotaan, että z:n moduuli eli normi on 1 (Hamilton nimitti sitä z:n tensoriksi. Mutta koska r:n arvot muodostavat pallopinnan 3-avaruudessa, muodostavat exp(θ r):n arvot 4-avaruudessa olevan pallopinnan S^3, jota sanotaan 3-pallopinnaksi, koska se on kolmiulotteinen. Hamilton antoi näin muodostetamalleen algebralle nimen kvaterniot, ja niistä tuli pian hyödyllinen ja arvostettu matematiikan työkalu. Sen neliulotteinen avaruus voidaan muodostaa napakoordinaateilla  missä t:n arvoina ovat positiiviset reaaliluvut.
Kun maapallon pintaa tai taivaanpalloa tutkitaan trigonometrisesti, kolmioiden sivut ovat pallon isoympyröitä. Kvaternioiden ensimmäinen menestyksellinen sovellus oli pallotrigonometrian palauttaminen algebraan. Hamilton nimitti versoreiksi kvaternioita, joiden normi on 1.
Elliptistä liikettä esittää kvaternioiden välinen kuvaus
Versorin u läpi kulkevat elliptiset suorat voivat olla muotoa Ne ovat u:n oikean- ja vasemmanpuoleiset Cliffordin siirrot pitkin pisteen 1 kautta kulkevaa elliptistä suoraa. Elliptinen avaruus saadaan S^3:sta samastamalla toistensa antipodissa olevat pisteet.
Elliptiseen avaruuteen liittyy erityiset sruktuurit, joita sanotaan Cliffordin yhdensuuntaisiksi ja Cliffordin pinnoiksi.
Elliptisen avaruuden versoripisteet voidaan kuvata Cayleyn muunnoksella avaruuteen, jolloin avaruudelle saadaan vaihtoehtoinen esitysmuoto.
Projektiivinen elliptinen geometria
Elliptisen geometrian projektiivisessa mallissa n-ulotteisen reaalisen projektiivisen avaruuden pisteitä käytetään mallin pisteinä. Näin saadaan mallinnetuksi abstrakti elliptinen geometria, joka tunnetaan myös projektiivisena geometriana.
n-ulotteisen projektiivisen avaruuden pisteet voidaan samastaa n + 1-ulotteisen avaruuden origon kautta kulkevien suorien kanssa, ja ne voidaan esittää, joskaan ei yksikäsitteisesti, nollasta poikkeavina vektoreina avaruudessa, kun sovitaan, että vektorit u ja \lambda u vastaavat aina sama pistettä, olipa \lambda mikä nollasta poikkeava reaaliluku tahansa. Kahden pisteen välinen etäisyys tässä avaruudessa on toisin sanoen kahden pisteen välinen etäisyys on niitä avaruudessa vastaava kulma. Jos vektorit u ja v korvataan toisilla, jotka saadaan kertomalla nämä skalaarisilla vakioilla \lambda ja \mu, tämä kulma pysyy ennallaan, ja näin ollen projektiivisen avaruuden pisteiden välinen etäisyys tällä tavoin on hyvin määritelty.